钦定古今图书集成/明伦汇编/官常典/第500卷 > 李汉超
## 钦定古今图书集成/明伦汇编/官常典/第500卷 > 李汉超

按《宋史》本传：“汉超，云州云中人。始事邺帅范延光，不
为所知。又事郓帅高行周，亦不见亲信。会周世宗镇
澶渊，汉超遂委质焉。即位，补殿前指挥使，三迁殿前
都虞候。宋初，改散指挥都指挥使，领绵州刺史，累迁
控鹤左厢都校、领恩州团练使，从平李重进，寻迁齐
州防御使，兼关南兵马都监。汉超仕，关南人有讼汉”
超强取其女为妾，及贷而不偿者，太祖召而问之曰：
“汝女可适何人？”曰：“农家也。”又问：“汉超未至关南契丹
如何？”曰：“岁苦侵暴。”曰：“今复尔耶？”曰：“否。”太祖曰：“汉超，朕
之贵臣也，为其妾，不犹愈于农妇乎？使汉超不守关
南，尚能保汝家之所有乎？”责而遣之，密谕汉超曰：“亟
还其女，并所贷，朕姑贳汝，勿复为也。不足于用，何不
以告朕耶？”汉超感泣，誓以死报。在郡十七年，政平讼
理，吏民爱之，诣阙求立碑颂德，太祖诏率更令徐铉
撰文赐之。霸州监军马仁瑀尝兄事汉超，多自肆擅，
发麾下卒入辽境，剽夺人口羊马，由是二将交恶。太
祖虑其生变，遣中使赐汉超、仁瑀金帛，令和解之。太
平兴国初，迁应州观察使、判齐州，仍为关南巡检。二年八月，卒于屯所。太宗甚悼惜，赠太尉、忠武军节度，
中使护葬。汉超善抚士卒，与之同甘苦，死之日，军中
皆流涕。子守恩。